Ka-ampihannya (terakhirnya) pambakal haji Iram nang marasa kada kawa malawan Udin Sabuncu sacara awak ke awak (secara fisik), sidin ma-ambil jalan halus gasan malumpuhakan si tukang ramal Udin Sabuncu nang baisi ilmu bacaan lampah lumpuh paling ampuh malumpuhakan lawan itu.
Jalan halus nang ditampuh pambakal Iram adalah main tundik (santet), karana pambakal Iram yakin banar nang ma-ulah intannya ba-ubah 3 biji salak kada lain Udin Sabuncu, nang harian itu suwah maramal intan pambakal Iram akan baranak jadi 3 biji. Sakalinya bujurai jadi 3 tapi 3 biji salak. Dapat dibayangkan nang kaya apa sariknya Iram intannya nang sudah ditawar urang Rp 12 taraliun mandadak jadi biji salak.
Karana Iram yakin banar nang ma-ulah intannya ba-ubah itu adalah Udin Sabuncu. Sadangakan Ahim Limpak, kada mungkin, jar hati Iram. Ahim Limpak imbah kada jadi dilantik jadi angguta DPR RI, inya sataris (stres) barat, kagilaan.
“Jadi kada mungkin si Ahim Limpak nang tukang ulah intanku ba-ubah jadi 3 biji salak, kan Ahim wayahini sudah kada pinandu lagi wan duit?,” jar hati Iram menggarunum.
Isuk ba-isukan hari pambakal Iram tulak ka gunung Tangkupan Parahu di higa Gunung Maratus untuk mengaji wan bubuhan urang gunung situ mangaji ilmu tundik.
“Kalu ikam handak menundik (menyantet) urang nang ikamkada katujui itu saratnya ikam musti mambayar mahar,” ujar urang Gunung Tangkupan Parahu di higa Gunung Maratus.
“Barapa maharnya?” pambakal Iram batakun.
“Ikam handak tundik pakai daun apa?
“Maksudnya…”
“Kalu ikam handak manundik pakai daun paring, maharnya 3 juta,” ujar urang gunung itu.
“Caranya?”
“Caranya, daun paring nang luncup itu cukup ditiuapakan ka alamat nang dituju, pasti daun paring itu tarabang manambus jantung urang nang dituju,” jar urang gunung.
“Matilah urang nang dituju itu?” takun Iram.
“Pasti mati, jantungnya ditambus daun paring ba-isi tundik.”
“Nah, ini nang kukahandaki,” jar Iram, jahat jua si Iram ni sakalinya.
“Kalu nang kaya itu, pakai tundik daun paring haja,” jar pambakal Iram.
“Kalu pakai daun paring, kami kada tanggung akibatnya, salain urang nang kana tundik mati, jua tundik daun paring bisa babulik takana diri nang mangirim tundik,” urang gunung tadi mambari panjalasan.
Karana pambakal Iram sudah dibutakan hatinya ulih kasarikannya, maka sidin kada tapi jalas wan panjalasan urang gunung bahwa tundik daun paring bisa babulik takana nang mangirim tundik.
Handap kisah dimulailah ritual tundik daun paring itu. Sasaat urang gunung mambaca rapalan mantra: “Paring, paring, makan iwak sapat karing, di atas lantai paring, awak kurus karing, jalan tahiring-hiring, kupiah tapasang miring, ring-ring manghidam jarring, puhh!” si urang gunung manyambur banyu dalam kulumannya ka daun paring, daun paring langsung bagarak, mangangkasa.
“Siap kita kirim tundiknya, lihat daun paring hidup,” jar urang gunung.
Iram tanganga malihat daun paring bagarak mamutari sakaliling atas kapala sidin.
“Jadi dikirim?” takun urang gunung.
“Jadi,” sahut Iram tanpa ragu.
Blas, puss.
Tangan kanan urang gunung tarayun ka luar rumah, daun paring itu pun malasat maju tarabang manuju ka sasaran.
Tapi Udin Sabuncu nang dituju tundik maut itu, kada urang biasa, sidin 5 tahun mangaji ilmu gumpal gumbili gigicak guang-guang bagula habang di Gunung Kura-Kura Tabalik, walau saat itu Udin Sabuncu rahatan taguring dalam kalambu. Hanya kalambunya tarasa bagatar bagitu tundik daun paring mahantam kalambu tapi kada kawa manambus kalambu, karana ilmu gumpal gumbili gigicak guang-guang bagula habang anggihnya (punya) Udin Sabuncu manangkis tundik itu bagitu kuatnya.
Ilmu tundik daun paring mambalik (mental) babulik kapada si panyarangnya.
Situsaini (tiba-tiba) pambakal Iram nang tukang kirim tundik tajungkal (terjungkal) dihantam salambar daun paring bamuatan tundik maut. Langsung Iram muak darah. #(basambung/kony fahran)
Marasa Kada Kawa Malawan Udin Sabuncu
Jul 21, 20140
Ka-ampihannya (terakhirnya) pambakal haji Iram nang marasa kada kawa malawan Udin Sabuncu sacara awak ke awak (secara fisik), sidin ma-ambil jalan halus gasan malumpuhakan si tukang ramal Udin Sabuncu nang baisi ilmu bacaan lampah lumpuh paling ampuh malumpuhakan lawan itu.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn ind_Latn bjn_Latn ind_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn sun_Latn ind_Latn lmo_Latn bjn_Latn bjn_Latn bjn_Latn bjn_Latn bjn_Latn bos_Latn bjn_Latn